Τα αρκουδάκια Πάντα θα παραμείνουν στην Ουάσιγκτον
συμφωνία ΗΠΑ-Κίνας στο περιθώριο της επίσκεψης του Κινέζου Προέδρου
Νέα παράταση της άδειας παραμονής τους στις ΗΠΑ πήραν τα διάσημα αρκουδάκια Πάντα που φιλοξενούνται στον Εθνικό Ζωολογικό Κήπο της Ουάσιγκτον. Θα παραμείνουν στην αμερικανική πρωτεύουσα για άλλα 5 χρόνια. Αυτό αποφασίστηκε μετά από διαβουλεύσεις αμερικανών και κινέζων αξιωματούχων και η σχετική συμφωνία υπεγράφη στο περιθώριο της επίσημης επίσκεψης του Προέδρου της Κίνας, Χου Ζιντάο, στις ΗΠΑ. Ενώ οι υπεύθυνοι του ζωολογικού κήπου υπέγραφαν τα σχετικά έγγραφα, τα χαριτωμένα αρκουδάκια, Μέι Σόνγκ και Τιέν-Τιέν, διασκέδαζαν τους παρευρισκόμενους τρώγοντας το πρωινό τους από μπαμπού και αποξηραμένα φρούτα. Τα Πάντα του Εθνικού Ζωολογικού Κήπου της Ουάσιγκτον βρίσκονται ήδη στην αμερικανική πρωτεύουσα επί 10 χρόνια και ο γενικός διευθυντής του Ζωολογικού Κήπου δήλωσε ότι με την συμφωνία δίνεται έμφαση στην αναπαραγωγή των σπάνιων αυτών ζώων. Ειδικοί από το κινεζικό Ερευνητικό Κέντρο για τα Πάντα θα έρθουν στην αμερικανική πρωτεύουσα για να βοηθήσουν τους συναδέλφους τους να πετύχουν νέο απόγονο του ζευγαριού. Παρά τη δημοτικότητα τους ο Μέι Σόνγκ και η Τιέν-Τιέν δεν έχουν καταφέρει να αναπαραχθούν από το 2005, ενώ το προηγούμενο αρκουδάκι τους επεστράφη στην Κίνα πέρυσι. Πάντως αν τα αρκουδάκια Πάντα του Εθνικού Ζωολογικού Κήπου της Ουάσιγκτον δεν καταφέρουν να γεννήσουν μέσα στα επόμενα δύο χρόνια, οι ΗΠΑ και η Κίνα θα εξετάσουν το ενδεχόμενο ανταλλαγής τους με άλλο ζευγάρι που θα καταφέρει να αναπαραχθεί. Όμως τόσο το ζευγάρι, όσο και οποιοσδήποτε απόγονος του ανήκουν στην Λαϊκή Δημοκρατία της Κίνας. Ο αμερικανός Υπουργός Εσωτερικών, Κεν Σαλαζάρ, δήλωσε ότι τα Πάντα συμβολίζουν την συνεργασία της Κίνας με τις ΗΠΑ και χαρακτήρισε την νέα συμφωνία επικερδή τόσο για τους επιστήμονες, όσο και για τα ίδια τα ζώα και φυσικά τις δύο χώρες που τα μοιράζονται.